Hoekom raak vroue verlief op gewelddadige misdadigers?Marizka Coetzer is as Huisgenoot-verslaggewer geskors hangende ’n ondersoek na haar verhouding met ’n 22-jarige moordverdagte. Foto: Facebook Die sogenaamde Skierlik-skieter, Johan Nel, het in 2012 met Maryna Naude in die tronk getrou. Ferdi Barnard, wat minstens vier mense vermoor het, het ook met Betsy de Ridder, ŉ sielkundige, in die tronk getrou en Carte Blanche het selfs ŉ dokumentêr oor die troue gemaak. Selfs die Springs-monster het nuwe liefde gevind voor hy tronkstraf van effektief 35 jaar opgelê is vir sy gruweldade. Nou lyk dit of ŉ verslaggewer wat juis self hieroor berig het, moontlik dieselfde paadjie as dié vroue , wat op mans in die tronk verlief raak, gaan stap. Maroela Media het Sondag berig Marizka Coetzer, ŉ Huisgenoot-verslaggewer, is geskors hangende ŉ ondersoek na haar verhouding met Le Roux Steyn, ŉ 22-jarige moordenaar in die Krugersdorp-afspraakmoordsaak. Rapport het berig daar is WhatsApp-boodskappe waaruit dit blyk Steyn en Coetzer is in ŉ verhouding. Hoe kán sy? En wat het haar besiel? Dis van die vrae wat mense oor dié soort verhoudings vra. Dié soort liefdesverhoudings met misdadigers is geen uitsondering nie, sê dr. Pixie du Toit, ŉ forensiese kriminoloog en stigter van die Sinoville-krisissentrum in Pretoria en prof. Christiaan Bezuidenhout, kriminoloog verbonde aan die Universiteit van Pretoria. Hulle albei meen ook daar is verskeie redes waarom vroue in so ŉ verhouding betrokke sal raak. “Enige vrou vanuit enige vlak van die samelewing kan by so ŉ verhouding betrokke raak. Dié soort liefdesverhoudings met misdadigers is geen uitsondering nie, sê dr. Pixie du Toit, ŉ forensiese kriminoloog en stigter van die Sinoville-krisissentrum in Pretoria. Foto: Facebook. “Hulle begin gewoonlik eers vir mekaar te skryf en so ontwikkel die pseudo-vriendskap. Dan begin die vrou die persoon onder gekontroleerde omstandighede besoek en so loop dit uit op ŉ verhouding,” sê Du Toit. Bezuidenhout sê in sommige uiterste gevalle word die moordenaar ŉ simboliese verlengstuk van die moordgedagtes wat die vrou self koester of sy herhaal bloot ŉ slagofferpatroon omdat sy self in ŉ vorige verhouding seergekry het. “Die patrone kan veroorsaak word as die vrou as kind deur haar pa mishandel of gemolesteer is of dit kan ŉ eksman wees wat die vrou seergemaak het.” In die meeste gevalle is die vrou totaal versot op die misdadiger en het sy dade so verromantiseer dat sy glad nie meer die moord of gruweldade kan raaksien nie. “Van hierdie vroue fantaseer weer oor ŉ soort ‘bad boy’ wat hulle kan red en verander,” sê Bezuidenhout Beide kriminoloë waarsku egter dat hierdie soort geweldsmisdadigers ook gewoonlik meestermanipuleerders is. “Hulle sal enige hartseerstorie vertel om hul situasie te verbeter. Vanuit die gevange se oogpunt beteken so verhouding vir hom baie ten opsigte van emosionele waarde en menswaardigheid. Die vroue neem dikwels baie van die gevangene se verantwoordelikhede buite die tronk oor. Verder kan dit kan ook baie vir die gevangene se kanse vir parool beteken as hulle so ŉ verhouding kan onderhou.” Prof. Christiaan Bezuidenhout, kriminoloog verbonde aan die Universiteit van Pretoria, sê sommige vroue raak bloot betrokke by die misdadigers omdat dit vir hulle ŉ soort pseudo-sterstatus gee. Foto: www.up.ac.za Volgens Bezuidenhout raak sommige vroue bloot betrokke by die misdadigers omdat dit vir hulle ŉ soort pseudo-sterstatus gee. “Dit verskaf sensasie en is bloot ŉ lekker avontuur. Hierdie vroue sukkel dikwels met ŉ lae selfbeeld. Sy glo hierdie antiheld het nou vir haar geval en is verlief op haar – dit streel haar ego. As die media boonop daaroor berig, kan sy ook ŉ bietjie in die kollig staan,” sê hy. Bezuidenhout sê verder, uit sy navorsing het hy bevind dat meer as ŉ derde van vroue in hierdie soort verhoudings met intimiteitsprobleme sukkel. “Daarom pas die verhouding haar 100%. Die fisieke deel van die verhouding is beslis nie so belangrik soos die emosionele sy daarvan nie en die misdadiger het gewoonlik al die tyd in die wêreld in die tronk om die emosionele deel daarvan uit te brei. Dit is veilig en sy kan die hoeveelheid indirekte kontak beheer. “Ongelukkig het navorsing ook getoon dat hierdie soort verhoudings binne ses maande ná die gevangene se vrylating verbrokkel,” voeg hy by.